代上傅帥十二月二十三日生辰
作者：鄭剛中
朝代：宋

paragraphs: 牙城霜月紅，稚耋擁晴晝。
百拜黄堂前，共上太守壽。
皆謂去年時，黠虜已深寇。
一砲驚江南，衢婺幾失守。
徬徨千里心，竄逸欲相蹂。
公以活人手，銜金力營救。
信賞激忠勇，厚禮羅傑秀。
坐回虜馬頭，遁去如驚獸。
邦人未遑息，鼠輩復狂嗾。
郡兵無奇畫，轍亂失領袖。
閉關守孤城，惴慄鹿在囿。
我公登高墉，威德即下覆。
仰見吾父者，歡舞悉解胄。
一犂春雨耕，樂業遂如舊。
生成荷終始，銘刻念前後。
公之所常活，庸可億萬究。
吾聞天地間，禍福靡虚授。
陰功滿東吳，冥報豈容繆。
當能壽我公，炯炯如列宿。
下吏聞此言，喜躍倒冠綬。
中興須鉅人，理亦天所祐。
矧復有厚德，福祿宜愈茂。
自恨如漂萍，孤跡太冗陋。
邑佐雖賤役，不許久奔走。
行將罷摘尾，違遠去左右。
斂板集公門，依依已延脰。